Με αβρότητες και φιλοφρονήσεις μεταξύ του πρώην και νυν υπουργού, τουλάχιστον στον βαθμό που αφορά τα καθ’ αυτά αναπτυξιακά ζητήματα του νομοσχεδίου «επενδύω στην Ελλάδα», ξεκίνησε στην αρμόδια επιτροπή της Βουλής η συζήτηση δυο μέρες πριν εισαχθεί προς ψήφιση στην Ολομέλεια.

Συγκεκριμένα κατά την τοποθέτηση του ο βουλευτής του ΣΥΡΙΖΑ, Γιάννης Δραγασάκης εξέφρασε την ικανοποίησή του για το γεγονός ότι το νομοσχέδιο διατηρεί το προηγούμενο θεσμικό πλαίσιο για τον αναπτυξιακό νόμο, τις στρατηγικές επενδύσεις και τα χρηματοδοτικά εργαλεία. «Εκφράζω την ικανοποίησή μου γιατί τήρησε το λόγο του ο Άδωνις Γεωργιάδης και σεβάστηκε το έργο που αφήσαμε», δήλωσε χαρακτηριστικά.

«Παρέλαβα από σας συγκροτημένη εργασία, την αναγνώρισα από τη πρώτη βδομάδα που πήγα στο υπουργείο και είπα ότι μεγάλο τμήμα προέρχεται από προηγούμενα σχέδια νόμου. Έχουμε υιοθετήσει τα σχέδια που είχατε ετοιμάσει και δεν προλάβατε να φέρετε», απάντησε σε αντίστοιχο μήκος κύματος ο κ. Γεωργιάδης και πρόσθεσε: «Δεν θεωρώ ότι είμαστε εχθροί! Προτιμώ να βλέπω τη πολιτική σαν συνέχεια».

«Σέβομαι τη δουλειά που κάνατε στο υπουργείο που είναι σοβαρή», είπε κλείνοντας την τοποθέτησή του ο υπουργός για ν’ απαντήσει λίγο αργότερα ο κ. Δραγασάκης: «Το εξέφρασα και γω στην ομιλία μου».

Το κλίμα έστω και για λίγο ήταν μάλιστα τέτοιο που ο πρόεδρος της επιτροπής, Β. Οικονόμου διέκρινε «κλίμα συναίνεσης» και εξέφρασε την ικανοποίησή του γι’ αυτό.

Αξίζει πάντως να σημειωθεί πως ο κ. Δραγασάκης εξέφρασε αντιρρήσεις ως προς τις διατάξεις για τα εργασιακά, τις οποίες όμως ο κ. Γεωργιάδης εξέλαβε ως ιδεολογικές.